کوئٹہ: جمعیت علماء اسلام ضلع کوئٹہ نا ترجمان 7، 9 و 10 محرم آ نیٹ سروس نا بندی نا مذمت ءِ کرسا پارینے کہ مسہ دے سروس ءِ بند کننگ نظام زندگی ءِ معطل کننگ نا وڑ اٹی ءِ۔ ساڑی دور اٹ داسہ دا سلسلہ بایدے بند مرے او پارینے کہ اینو پگہ کالج آتا آن لائن داخلہ غاک بنا ءُ۔ نیٹ سروس نا بندی آن طالبعلم و لمہ باوہ غاک ویل آتیٹی ودکی مریک و اوفتا قیمتی آ وخت زیان مریک۔ ہندن کوئٹہ نا لکھ آ بندغ آتا کاروبار زہمی مننگ اٹی ءِ۔ حکومت نا زمواری ءِ کہ او اُلس ءِ خلیس نا دا پڑ آن کشسا آسانی ودی کیر ولے اوفتے سما کہ دا تموک آ وڑ ہراتم اسکان چلینگسا کرو۔ وخت اس کہ جمعیت علما اسلام ضلع کوئٹہ نیٹ سروس نا بندی نا فیصلہ ءِ رد کرسا خواست کیک کہ دا ایریا تیٹی نیٹ سروس ءِ بند کرسا سخت سیکورٹی فراوان کننگے۔
(آ ن لائن)
